Vier ná ongeluk aangekeer oor ŉ huisbraak in SandtonFoto verskaf deur SAPD Gauteng Vier persone, tussen 25 en 40 jaar oud, is in hegtenis geneem oor ŉ huisbraak in Sandton ná ŉ motorongeluk op Kersdag. “Die polisie het ŉ verdagte voertuig opgemerk en ondersteuning versoek waarna ŉ jaagtog gevolg het,” het kapt. Kay Makhubele, woordvoerder van die polisie, gesê. “Die insittendes is voorgekeer toe die motor teen ŉ taxi gebots het. Die bestuurder en drie passasiers is in hegtenis geneem.” Tydens die inhegtenisneming het beamptes beslag gelê op eiendom wat vermoedelik tydens die huisbraak gesteel is. Vier seinversteurders en huisbraaktoerusting is ook in die motor gevind. Die persone sal na verwagting Maandag in die hof verskyn op aanklag van die besit van gesteelde eiendom, huisbraaktoerusting en ŉ seinversteurder.